Rekstur Fjöruhússins á Hellnum gengur vel Kaffihúsið Fjöruhúsið hefur löngum verið þekkt fyrir einstaka staðsetninguna í fjörunni á Hellnum umvafið mikilli náttúrufegurð og fyrir framúrskarandi fiskisúpu . Bæði íslenskir og erlendir ferðamenn hafa löngum farið í gönguferðir á milli Arnarstapa og Hellnar og margir koma við og fá sér veitingar á Fjöruhúsinu að göngu lokinni . Sigríður Einarsdóttir rekur Fjöruhúsið og hefur gert það í 16 ár . Í Fjöruhúsinu er boðið upp á létta rétti og kökur . „ Við höfum ekki breytt mikið til hjá okkur í gegnum tíðina , “ segir Sigríður . Opnunartími Fjöruhússins hefur ekki breyst en sumarið sífellt lengst í annan endann . „ Ég hef alltaf haft opið um páska , öll árin . Ég var með opið fram í nóvember í fyrra og núna í ár er ég með bókaða hópa fram í miðjan október , sem er lengur en áður var , “ segir Sigríður . Nú starfa , auk Sigríðar , þrír á Fjöruhúsinu og mun starfsfólki fjölga frekar í sumar . Sigríður segist ekki finna fyrir mikilli fjölgun ferðamanna á svæðið . „ Mér finnst hafa verið svipað af fólki og síðasta sumar . Það voru færri ferðamenn núna í maí en áður , en þá var mjög leiðinlegt veður og fjöldinn er svolítið háður því , “ segir Sigríður . Sigríður segir komið á mörgum rútum í dagsferðum í Fjöruhúsið . Í sólskininu var sólpallurinn þéttsetinn fólki og fjöldamörg tungumál heyrðust þar . „ Það hafa aldrei verið fleiri Íslendingar en í dag held ég . Hlutfallið hefur þó verið að breytast undanfarin ár og nú eru fleiri erlendir ferðamenn sem koma til okkar , “ segir Sigríður . Sjá nánar í Skessuhorni vikunnar þar sem ferðaþjónustuaðilar á Arnarstapa og Hellnum eru teknir tali .